《分韵招无逸兄得益字》
宋代·谢薖

长怀乌衣游，亲姓何戚戚。吾曹乃其后，何不迨往迹。

向来鸿雁影，旷若参辰隔。沉思不可见，伫立久悽恻。

去年霜霰中，送别衢路侧。今年冬风至，犹未见颜色。

念我如楚囚，欲往终未得。倘能为我来，不远道里百。

要观衡茅下，有此座上客。新酿秋已熟，老菊寒尚拆。

弥年心拂郁，可以一笑释。仍当戒后乘，联翩载三益。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。